XVII.  Privilegium pro ecclesia S. Apollinaris.   (Parmae, Nov. 28.) [TIRABOSCHI,  Memorie Moden.,  III, 104.]
Author: Gregorius VIII
Date:  [deest

Domino]

GREGORIUS episcopus, servus servorum Dei, dilectis filiis JERONIMO, priori Sancti Apollinaris, ejusque fratribus, tam praesentibus quam futuris, regularem vitam professis, in perpetuum.

Quoties a nobis petitur quod religioni et honestati convenire videtur, animo nos decet libenti concedere, et petentium desideriis apostolicum suffragium impertiri. Eapropter, dilecti in Domino filii, vestris justis postulationibus clementer annuimus et ecclesiam Sancti Apollinaris in qua divino estis obsequio mancipati, praedecessorum nostrorum felicis recordationis Alexandri, Lucii et Urbani Romanorum pontificum vestigiis inhaerentes, sub beati Petri et nostra protectione suscipimus et praesentis scripti privilegio communimus. Imprimis siquidem statuentes ut ordo canonicus qui secundum Deum et beati Augustini Regulam in eodem loco institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia impraesentiarum juste et canonice possidet, aut in futurum, concessione pontificum vel principum, oblatione fidelium, seu aliis justis modis, praestante poterit adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis: Locum ipsum in quo ecclesia memorata sita est cum parochianis et possessionibus universis ad eamdem ecclesiam pertinentibus quas habetis in curte Stagnani, Ciliani, quaecunque habetis in Gauzano et in curte Montisolongii, in Marano, in Parviliano, Badiano, Sancto Marco, Crispiliano, Pragatuto cum omnibus adjacentiis et pertinentiis eorum quae de jure ad vos spectant; ecclesiam Sancti Michaelis de Sclavo cum omnibus ad eamdem ecclesiam pertinentibus; ecclesiam Sancti Jacobi de Regio cum universa parochia sua et terra de Gaio et decimam quam dedit eidem ecclesiae Reginus archidiaconus in eodem Gaio; terram quam habet de Gavascio, terram quam habet in prato de Fontana, in circuitu civitatis Reginae et aliis omnibus quae ad eamdem ecclesiam pertinent; ecclesiam Sancti Joannis Baptistae de Burano in Ferrariensi parochia sitam cum omnibus adjacentiis suis et pertinentiis; possessiones praeterea a bonae recordationis Ildebrando diacono cardinali Sancti Eustachii ecclesiae vestrae legitime restitutas, sicut in ejus authentico continentur, ut eas rationabiliter possideatis, auctoritate vobis apostolica confirmamus. Sane novalium vestrorum quae propriis manibus aut sumptibus colitis seu de nutrimentis vestrorum animalium nullus a vobis decimas audeat extorquere. Prohibemus quoque ne ulli fratrum vestrorum post factam in eodem loco professionem sine prioris sui licentia de claustro vestro discedere; discedentem vero, absque communium litterarum cautione, nullus audeat retinere. Cum autem generale interdictum terrae fuerit, liceat vobis clausis januis, non pulsatis campanis, exclusis excommunicatis et interdictis, suppressa voce divina officia celebrare. Liceat vobis clericos et laicos liberos et absolutos e saeculo fugientes ad conversionem recipere et eos sine contradictione qualibet retinere. Ad haec auctoritate apostolica constituimus ut nemini liceat novas vel indebitas exactiones vobis vel ecclesiis vestris imponere, aut in vos vel ecclesias vestras excommunicationis, suspensionis vel interdicti sententiam, absque manifesta et rationabili causa, proferre. Chrisma quoque, oleum sanctum, dedicationes basilicarum, ordinationes clericorum dioecesano quidem episcopo, si tamen catholicus fuerit et gratiam atque communionem sedis apostolicae habuerit, atque gratis et absque ulla pravitate vobis vestrisque successoribus praecipimus exhibere. Libertates etiam et immunitates, antiquas et rationabiles consuetudines ecclesiae vestrae a quadraginta annis usque ad haec tempora pacifice conservatas auctoritate apostolica confirmamus. Porro sepulturam ipsius loci liberam esse decernimus ut eorum, qui se illic sepeliri deliberaverint, devotioni et extremae voluntati, nisi forte excommunicati sint vel interdicti, nullus obsistat, salva tamen justitia illarum ecclesiarum a quibus mortuorum corpora assumuntur. Obeunte vero te nunc ejusdem loci abbate vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Deum et beati Augustini providerint eligendum. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Ad indicium autem hujus a sede apostolica perceptae protectionis pro ecclesia vestra et obedientia Sancti Jacobi, duos solidos imperialium singulis annis, nobis nostrisque successoribus persolvetis. Si qua igitur in futurum ecclesiastica, saecularisve persona, etc. Bene valete. Ego Gregorius, catholicae Ecclesiae episcopus, subscripsi. Ego Paulus, Praenestinus episcopus, subscripsi. Ego Theobaldus, Ostiensis et Velletrensis episcopus, subscripsi. Ego Laborans, presbyter cardinalis Sanctae Mariae Trans Tiberim tit. Calixti, subscripsi. Ego Melior, presbyter cardinalis Sanctorum Joannis et Pauli tituli Pamachii, subscripsi. Ego Jac. diaconus cardinalis Sanctae Mariae in Cosmedin, subscripsi. Ego Gratianus, Sanctorum Cosmae et Damiani diaconus cardinalis, subscripsi. Ego Rad. Sancti Georgii ad Velum Aureum diacon. cardinalis, subscripsi. Datum Parmae, per manum Moysis Lateranensis canonici, vicem agentis cancellarii, IV Kalendas Decembris, indictione VI, Incarnationis Dominicae anno 1187, pontificatus vero domni Gregorii papae VIII anno primo.